เล็งหยุดซื้อขายชั่วคราวทองผันผวน
สมาคมผู้ค้าทองคำเตรียมใช้มาตรการหยุดซื้อขายปลีกชั่วคราวหากราคาผันผวนหนัก
30 ก.ย. 2554

สมาคมผู้ค้าทองคำเตรียมใช้มาตรการหยุดซื้อขายปลีกชั่วคราวหากราคาผันผวนหนัก
นายจิตติ ตั้งสิทธิภักดี  นายกสมาคมค้าทองคำ เปิดเผยว่า ผู้ประกอบการค้าปลีกทองคำหรือบรรดาร้านค้าทองคำต่าง ๆ เริ่มนำมาตรการหยุดทำการซื้อขายชั่วคราวมาใช้หลังประสบปัญหาสถานการณ์ราคาทองคำในตลาดโลกเกิดความผันผวนอย่างรวดเร็วและรุนแรงในช่วง 1 เดือนที่ผ่านมา ซึ่งทำให้ผู้ประกอบการประสบภาวะขาดทุน ขณะที่อีกด้านก็ถูกกล่าวหาว่าเอาเปรียบผู้บริโภค พร้อมมองภาวะราคาทองคำผันผวนยังมีต่อเนื่องเหตุกองทุนเข้าเก็งกำไร
"เราใช้มาตรการหยุดการซื้อขายเหมือนตลาดหุ้น หากราคาผันผวนขึ้นลงเกิน 20 เหรียญ(สหรัฐ/ออนซ์) ภายใน 2-3 นาที แล้วรอจนกว่าจะนิ่ง แต่ใช้เวลาไม่นานแค่ 10 กว่านาทีก็กลับมาทำการซื้อขายต่อ" นายจิตติ  กล่าว
นายกสมาคมค้าทองคำ กล่าวว่า จากสถานการณ์ราคาทองคำในตลาดโลกที่เกิดภาวะผันผวนในช่วงที่ผ่านมา ทำให้ผู้ประกอบการบางรายขาดทุนอย่างมาก เพราะราคาเปลี่ยนแปลงครั้งละ 30-40 ดอลลาร์/ออนซ์ในเวลารวดเร็ว ขณะที่อีกด้านกลับถูกตำหนิว่าเอาเปรียบผู้บริโภค
"ราคาผันผวนมากอย่างนี้ ขายทองบาทละ 2 หมื่นกว่า แล้วร้านทองได้กำไร 200 บาทถือว่ายังไม่มาก" นายจิตติ กล่าว
นายกสมาคมค้าทองคำ กล่าวว่า สถานการณ์ราคาทองคำในตลาดโลกยังคงมีความผันผวนต่อเนื่อง เพราะเป็นเครื่องมือที่กองทุนต่างประเทศใช้
"ที่จริงปัญหามาจากพวกกองทุนฯ เข้ามาเก็งกำไร อ้างเรื่องเศรษฐกิจมีปัญหา เข้ามาปั่นราคา ถ้าไม่ปั่นราคาไม่หวือหวาอย่างนี้" นายจิตติ กล่าว
สำหรับราคาทองประจำวันเปิดตลาดเช้านี้เมื่อเวลา 09.45 น.ปรับขึ้นจากปิดตลาดเย็นวานนี้บาทละ 200 โดยทองคำแท่งรับซื้อบาทละ 24,100 ขายบาทละ 24,200 ส่วนทองรูปพรรณรับซื้อบาทละ 23,755.72 ขายบาทละ 24,600